Kragerøbanen

Kragerøbanen er en nedlagt jernbanestrekning mellom Kragerø og Neslandsvatn stasjon. På Neslandsvatn stasjon var Kragerøbanen forbundet med Sørlandsbanen.

Jernbanen ble åpnet fram til Kragerø den 1. desember 1927, og ordinær trafikk til og fra Kragerø startet 2. desember 1927. En tid var banen endestasjon for Sørlandsbanen. Ettersom Sørlandsbanen på 1930-tallet ble forlenget mot Kristiansand, gikk Kragerøbanens betydning ned. Banen ble nedlagt for persontrafikk 1. januar 1989. Etterpå har det blitt kjørt noen tømmertog på strekningen. I 1989 ble hele banen nedlagt ved stortingsvedtak. Skinnegangen mellom Sannidal stasjon og Kragerø stasjon er fjernet, og erstattet med ny riksvei. På Kragerø stasjon har stasjonsbygget vært brukt til turistinformasjon, men i 2020 ble bygget kjøpt av Sparebankstiftelsen DNB for utvikling til andre formål. Stasjonsområdet er ellers bussknutepunkt i Kragerø. 

Jernbaneverket presenterte på sine nettsider i 2008 sin ferdigutredede plan fra 2001 om videreføring av Sørlandsbanen i ny korridor fra Porsgrunn til Skorstøl, bedre kjent som Grenlandsbanen. Dette forårsaker i praksis en nedleggelse av togtilbudet mellom Kongsberg og Gjerstad. Utredelseskartet som ble publisert viser Kragerøbanen i restaurert tilstand fra Neslandsvatn til Kragerø for å ha et regiontog mellom Kragerø og Kongsberg i drift for å kompensere for tapte avganger på den gamle Sørlandsbanen. 

 Referanser 


 Litteratur 



 Eksterne lenker 
 Kragerøbanen i openstreetmap.org

Kategori:Byggverk i Kragerø
Kategori:Nedlagte jernbanestrekninger i Norge
Kategori:Sørlandsbanen
Kategori:Jernbanestrekninger i Telemark
Kategori:Samferdsel i Drangedal
Kategori:Samferdsel i Kragerø
Kategori:Jernbanestrekninger åpnet i 1927
Kategori:1927 i Norge
Kategori:Jernbanestrekninger nedlagt i 1989
Kategori:Telemarks samferdselshistorie
Kategori:Drangedals historie